Հունիսի 14-ին Էջմիածնում բողոքի ցույցեր սկսվեցին Մանվել Գրիգորյանի եւ նրա որդու՝ քաղաքապետ Կարեն Գրիգորյանի դեմ, որին ակամա մասնակցեցին գեներալի բռնապետությունից զզված քաղաքի բնակչությունը։ Հրապարակում վխտում էին Պիպոյի հաստավիզ ախռանիկները, անառողջ մթնոլորտը անգամ տեսանյութերից էր երեւում, բայց ինքնավստահ հեղինակությունը իրեն թույլ տվեց բողոքի ակցիային օգտագործել թավշյա հեղափոխության սիմվոլներն ու կարգախոսները։ Միայն հաջորդ օրը տուրք տալով քննադատություններին՝ վարչապետն անդրադարձավ այդ հավաքին՝ ասելով, որ թույլ չի տալու քրեական տարրերի ակտիվություն։ Իսկ, ահա, երկու օր հետո, երբ գեներալի որդին էր որոշել պատասխան հանրահավաքով ցույց տալ, որ վայելում է համաքաղաքացիների սերն ու հարգանքը, ԱԱԾ-ն եւ իրավապահները քաղաքը վերածեցին Սոդոմ-Գոմորի։ Խուզարկություններ սկսվեցին գեներալի տներում, իսկ հանգուցալուծումը բոլորիս է հայտնի։ Բնականաբար, խուզարկեցին նաեւ Դոն Պիպոյի տունը ու գրեթե միաժամանակ ձերբակալեցին նաեւ Պիպոյին, բայց ոչ թե թարմ ու նոր գործով, այլ տարիներ առաջ հարուցված գործի շրջանակներում։ Ինչով է բացատրվում Էջմիածնի երկու քրեական կլանների նկատմամբ ցուցաբերած խտրականությունը, դժվար է ասել, բայց տեղի ունեցածից կարելի է ենթադրել, որ շուտով Պիպոն կհայտնվի ազատության մեջ, քանզի նրա նկատմամբ իշխանությունն առանձնապես սեւեռվածություն չցուցաբերեց, այլ ճիշտ հակառակը՝ պարզ դարձավ, որ նոր իշխանությունը Դոնի ձեռքերով կարողացավ լուծել գեներալի հարցերը, իսկ մոտ ապագայում որպես հատուցում գուցե թե ստանա քաղաքի կառավարումը: